I år flyttede Aarhus City Halvmaraton sin afviklingsdato, da det stod klart, at løbet faldt sammen med musikfestivalen Northside.

Næste år kommer det ikke til at ske, forklarer Thomas Glud fra Aarhus Motion, der står for at afvikle halvmaraton.

“I år havde vi mulighed for at flytte løbet, men det har vi desværre ikke næste år,” siger Thomas Glud om løbet, som godt 12.000 løbere deltog i 21. juni.

Aarhus City Halvmaraton er afhængig af at kunne bruge flere lokationer som eksempelvis Musikhuset og Rådhusparken, og det er ikke muligt på andre datoer næste år.

“Vi vælger at vende det på hovedet og se positivt på det. Jeg synes ikke, det ene udelukker det andet,” siger Thomas Glud.

Aarhus City Halvmaraton har netop sendt et spørgeskema ud til dette års deltagere, og ud af de 2000, der foreløbig har svaret, meldte 94 procent tilbage, at de ikke deltog i Northside i år.

“Men vi havde 60.000-80.000 tilskuere stående langs ruten, og der vil være mange af dem, som skal til Northside. Derfor prøver vi også at få et samarbejde med Northside,” siger Thomas Glud og henviser til, at han skal mødes med festivalen efter sommerferien.



Musik, løb og mere musik

Northside, der de seneste år har haft 35.000 gæster til musik i Ådalen i Åbyhøj, afvikles over tre dage; fredag, lørdag og søndag, hvor musikprogrammet hver dag begynder omkring klokken 13. Løbet sættes i gang klokken 10.

“Hele løbet er afviklet klokken 13-14 stykker. Man kan sagtens løbe og så gå til festival senere på dagen. Og kommer man lidt sent fra festivalen lørdag, så får man sikkert et sjovt løb søndag,” mener løbsarrangøren.



“Det er ikke optimalt”

Northside bekræfter at have en dialog i gang med Aarhus City Halvmaraton, men festivalen har ikke yderligere kommentarer til sammenfaldet.

Aarhus Kommune meddeler, at de to events godt kan afvikles samtidigt.

“Det er ikke optimalt, men det kan og skal kunne lade sig gøre,” siger Jørn Sønderkjær Christensen, der er eventchef i kommunen.

I forhold til hotelbooking og øvrig spin-off til byens restauranter og butikker, havde eventchefen gerne set to forskellige weekender:

“Lige præcis næste år kan det bare ikke lade sig gøre.”

